Grunnskólar á Íslandi
Á Íslandi er grunnskóli fyrir börn og ungmenni á aldrinum 6–16 ára. Hlutverkið er að stuðla að alhliða þroska nemenda í samvinnu við heimili þeirra. Námið er skylda.

Á árinu 2022 voru 47.115 grunnskólanemendur á Íslandi í alls 174 skólum. Starfsemin byggir á lögum um grunnskóla nr. 91 frá 2008. Rekstur skólanna er á ábyrgð og kostnað sveitarfélaga.

Grunnskólinn er „annað skólastigið“ 
Grunnskólinn á Íslandi er svokallað „annað skólastig“. Samkvæmt lögum er skólaskylda í grunnskólum sem þýðir að börn og ungmenni á aldrinum 6–16 ára eiga að stunda þar nám. Foreldrum er skylt að innrita börn sín í grunnskóla og sjá til þess að þau stundi námið.

Grunnskólanámið skiptist í þrjú stig. Á yngsta stigi eru nemendur fyrsta til fjórða bekkjar, á miðstigi eru nemendur fimmta til sjöunda bekkjar og á efsta stigi, unglingastigi, eru nemendur áttunda til tíunda bekkjar. Nemendur í efstu bekkjum grunnskóla geta stundað fjarnám við framhaldskóla samhliða grunnskólanámi.

Grunnskólarnir eiga að vera „einsetnir“ sem þýðir að kennsludagur nemenda á að vera samfelldur með stundarhléum og matarhléi. Starfstími nemenda er að lágmarki 9 mánuðir á ári, alls 180 skóladagar.

Samkvæmt íslenskum lögum eiga börn með fötlun rétt á grunnskólakennslu þar sem þau eiga lögheimili. Það námið skal fara fram í almennum skólum með nauðsynlegri stuðningsþjónustu eða á sérhæfðum deildum.

Á forræði sveitarfélaga 

Rekstur almennra grunnskóla á ábyrgð og kostnað sveitarfélaga. Þau bera ábyrgð á heildarskipan skólahalds í grunnskólunum, þróun skólanna, húsnæði og búnaði, sérúrræðum og sérfræðiþjónustu, mati og eftirliti, öflun og miðlun upplýsinga og á framkvæmd grunnskólastarfs í sveitarfélaginu. 

Árið 2021 voru 8.175 stöðugildi við grunnskóla á Íslandi, landflestir við kennslu eða stjórnun. Aðrir starfsmenn fylltu 2.682 stöðugildi. Meðalkostnaður grunnskóla sveitarfélaga á hvern nemanda er áætlaður um 2,5 milljónir króna á ári. Árið 2022 var áætlað að heildarrekstrarkostnaður allra grunnskólana í landinu hafi numið 124 milljörðum króna.

Fjöldi nemenda og rekstrarform 
Á árinu 2022 voru 47.115 grunnskólanemendur á Íslandi í alls 174 skólum. Af þeim voru 158 almennir grunnskólar reknir af opinberum aðilum með 45.489 nemendur. Opinberir aðilar ráku 3 sérskóla fyrir 174 nemendur. Árið 2022 voru 13 einkaskólar í landinu með 1.452 nemendur.

Listi yfir grunnskóla á Íslandi og nemendafjöldi 
Hér að neðan er listi fyrir alla starfandi grunnskóla á Íslandi. Í nokkrum tilvikum eru til upplýsinga tilgreindir skólar sem hafa sameinast öðrum eða lagðir niður. Að auki eru birtar skýringar um sameiningar skólanna eða annað sem þykir upplýsandi.

Tilvísanir 

Grunnskólar